ม.หอการค้า เผยดัชนีเชื่อมั่นผู้บริโภค เดือนส.ค.เพิ่มขึ้นอยู่ที่ 73.2
ม.หอการค้า เผยดัชนีเชื่อมั่นผู้บริโภค เดือนส.ค.เพิ่มขึ้นอยู่ที่ 73.2
8 ก.ย. 2559

ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า ในเดือนส.ค.59 ดัชนีความเชื่อมั่นผู้บริโภคใน อยู่ที่ 73.2 ส่วนดัชนีความเชื่อมั่นต่อเศรษฐกิจโดยรวมอยู่ที่ 62.2 ส่วนดัชนีความเชื่อมั่นเกี่ยวกับโอกาสการหางานทำอยู่ที่ 67.6 และดัชนีความเชื่อมั่นเกี่ยวกับรายได้ในอนาคตอยู่ที่ 89.7
ทั้งนี้ ดัชนีความเชื่อมั่นผู้บริโภคปรับตัวดีขึ้นต่อเนื่องเป็นเดือนที่ 2 หลังจากประชาชนลงมติรับร่างรัฐธรรมนูญฉบับใหม่ โดยมีปัจจัยบวกที่สำคัญ ได้แก่ การลงประชามติรับร่างรัฐธรรมนูญ, สำนักงานคณะกรรมการพัฒนาการเศรษฐกิจและสังคมแห่งชาติ (สศช.) หรือ สภาพัฒน์ เผย GDP Q2/59 ขยายตัว 3.5% ดีขึ้นจากไตรมาสแรก, คณะกรรมการนโยบายการเงิน (กนง.) ยังคงอัตราดอกเบี้ยไว้ที่ 1.5%, สถานการณ์ภัยแล้งคลี่คลาย, เงินบาทปรับตัวแข็งค่าขึ้นเล็กน้อย, ความคาดหวังของประชาชนว่ารัฐบาลจะเน้นการใช้จ่ายเพื่อการลงทุนและกระตุ้นเศรษฐกิจมากขึ้นในช่วง H2/59
ขณะที่ปัจจัยลบ ได้แก่ ตัวเลขการส่งออกของไทยในเดือนก.ค.หดตัว -6.38% ลบต่อเนื่องเป็นเดือนที่ 4, ราคาน้ำมันในประเทศปรับตัวเพิ่มขึ้น, ความกังวลต่อสถานการณ์ระเบิดในพื้นที่ภาคใต้, ราคาพืชผลทางการเกษตรยังทรงตัวอยู่ในระดับต่ำ, ผู้บริโภคยังกังวลปัญหาค่าครองชีพและราคาสินค้าที่ยังทรงตัวในระดับสูง